《皇甫巨川父年八十八母年八十四歌》
元代·方回

屈二指兮郎罢九秩，虽则九秩兮髯犹如漆。
梁之郊兮黍稷栉栉，父曰儿归兮吾督汝銍。
加六算兮圣善九旬，虽则九旬分发犹未银。
汴之水兮鲂鲤鳞鳞，母曰儿归兮我甘汝珍。
夫妇偕老兮古无此比，父母俱存兮今谁其拟。
禄养于南兮云胡不善，汴梁言还兮昼锦乐只。
二老有子兮又有孙，寿且康兮施及后昆。
逮老及彭兮永贞厥根，泽诗薰书兮益大宁斋翁之门。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。